|  |
| --- |
| **Zapisnik – 1. sjednica****Savjeta za mlade Vlade Republike Hrvatske****održana 30. srpnja 2021. godine** |

**Vrijeme:** od 13:00 do 15:20 sati

**Mjesto:** Nacionalna i sveučilišna knjižnica, Ulica Hrvatske bratske zajednice 4, Zagreb

**Prisutni:** Željka Josić, državna tajnica Središnjeg državnog ureda za demografiju i mlade

članovi/ice Savjeta: Danijela Žagar, Anđela Tadić, Krešimir Šamija, Valentina

 Cesar, Lana Belas, Helena Beus, Danijela Gaube, Ante Galić, Mladen

 Puškarić, Josip Perkušić, Nedjeljka Balić Nižić, Ivan Majstorić, Josip

 Jagodar, Tihana Naglić, Božidar Nikša Tarabić, Nikolina Vojta, Leo

 Staković

 zamjenici/e članova/ica Savjeta: Tomislav Leko, Ivana Barac, Tomislav

 Milunović, Višnja Grgurić-Štimac, Željka Hudolin, Vedran Blažeka, Ivan

 Lakoš, Ronaldo Rovazdi

 tajnica Savjeta: Ivana Akmadžić

 ostali prisutni: Emina Kovačević, Duška Bogdanović, Emina Grd, Ivan Reponj,

 Kristina Kalafatić Sočković, Tihana Kolec

**Odsutni:** ispričani članovi/ice i zamjenici/e članova/ica Savjeta: Tihana Balija, Ivana Vejić,

 mr.sc. Helena Štimac Radin, Nikola Zdunić, dr.sc. Sanja Žaja Vrbica, dr.sc. Sonja

 Vila,

 Ostali odsutni članovi/ice i zamjenici/e članova/ica Savjeta: Tin Meštrović, Neven

 Pintarić, Mihaela Špiljak, Renato Vuk

**Dnevni red sjednice:**

1. Uvodna riječ
2. Predstavljanje članova/ica Savjeta za mlade
3. Konstituiranje Savjeta za mlade Vlade Republike Hrvatske
4. (biranje predsjednika/ce Savjeta)
5. Usvajanje Poslovnika o radu Savjeta za mlade
6. Razno

**Ad 1.) Uvodna riječ**

Na samom početku sjednice tajnica Savjeta za mlade Vlade Republike Hrvatske Ivana Akmadžić se predstavila i dala par tehničkih uputa te je pozvala državnu tajnicu Središnjeg državnog ureda za demografiju i mlade gđa Željku Josić, zamjenicu predsjednika/ce Savjeta za mlade, da započne sjednicu.

Državna tajnica gđa Željka Josić pozdravila je prisutne te je istaknula da Savjet za mlade djeluje već dugi niz godina kao savjetodavno tijelo Vlade Republike Hrvatske s posebnom zadaćom sudjelovanja u razvoju javnih politika za mlade te istaknutom ulogom u pronalasku načina na koji mladi mogu biti partneri u formuliranju politika od značaja za mlade. Državna tajnica gđa Željka Josić istaknula je da vjeruje da će ovaj saziv Savjeta predano raditi na izvršavanju svih svojih zadaća s ciljem stvaranja poticajnog okruženja za sve mlade.

**Ad.2.) Predstavljanje članova/ica Savjeta za mlade**

Po utvrđivanju kvoruma, državna tajnica gđa Željka Josić zamolila je prisutne članove/ice i zamjenike članova/ica da se predstave.

**Ad.3.) Konstituiranje Savjeta za mlade Vlade Republike Hrvatske (biranje predsjednika/ce Savjeta)**

Nakon predstavljanja prisutnih članova/ica i zamjenika članova/ica Savjeta državna tajnica gđa Željka Josić predstavila je proceduru za izbor predsjednika Savjeta. Spomenula je da prema Odluci o osnivanju Savjeta za mlade Savjet bira predsjednika iz redova predstavnika udruga mladih i za mlade u Savjetu, na njihov prijedlog. Predsjednik Savjeta mora biti osoba ispod 30 navršenih godina. Tajnica Savjeta za mlade gđa Ivana Akmadžić upoznala je prisutne članove/ice i zamjenike članova/ica s detaljima procedure za izbor predsjednika Savjeta spominjući da je Središnji državni ured za demografiju i mlade putem elektroničke pošte obavijestio sve članove Savjeta o načinu izbora predsjednika te je dostavio kandidacijski listić kako bi zainteresirani članovi Savjeta predstavnici udruga mladih i za mlade mogli istaknuti svoje kandidature.

Tajnica Savjeta potom je spomenula da je Središnji državni ured za demografiju i mlade zaprimio tri kandidature za predsjednika Savjeta, a kandidature su istaknuli:

1. dr.sc. Josip Jagodar, predstavnik udruge Limes
2. g Božidar Nikša Tarabić, predstavnik udruge Impress
3. g. Leo Staković, predstavnik udruge Mreža mladih Hrvatske

Odlukom o osnivanju Savjeta za mlade u točki IV. Stavku 6. određeno je da predsjednik Savjeta mora biti osoba ispod navršenih 30 godina života. Po izvršenom uvidu u dokumentaciju kandidiranih članova, ustanovljeno je da kandidatura g. Božidara Nikše Tarabića nije pravovaljana budući da ima navršenih 30 godina.

Važeće kandidature za izbor predsjednika Savjeta za mlade dostavili su:

1. dr.sc. Josip Jagodar
2. g. Leo Staković

Državna tajnica gđa Željka Josić pozvala je g. Jagodara i g. Stakovića da se ukratko obrate prisutnima i obrazlože svoju motivaciju za isticanje kandidature za predsjednika Savjeta.

Po predstavljanju kandidata, državna tajnica gđa Željka Josić pozvala je sve prisutne članove i zamjenike članova da glasaju za jednog od kandidata za predsjednika Savjeta putem glasačkih listića koji se nalaze u omotnicama ispred svakog člana i zamjenika člana. Naglasila je da se glasovanje o istaknutim kandidatima obavlja tajno.

Tajnica Savjeta Ivana Akmadžić napomenula je da se popunjeni glasački listić vraća u omotnicu koju potom preuzima Povjerenstvo koje čine:

1. gđa Duška Bogdanović
2. gđa Sandra Skorušek Blažičko
3. gđa Emina Grd

Državna tajnica gđa Željka Josić potom je pozvala članove Savjeta za mlade da pristupe izboru predsjednika/ce Savjeta. Nakon prebrojavanja glasova utvrđeno je da je g. Josip Jagodar dobio 21 glas, a g. Leo Staković 5 glasova. Državna tajnica gđa Željka Josić čestitala je izabranom predsjedniku te mu predala daljnje vođenje sjednice. G. Josip Jagodar potom je zahvalio svim članovima/icama Savjeta te je preuzeo vođenje sjednice.

**Ad.4.) Usvajanje Poslovnika o radu Savjeta za mlade**

Predsjednik Savjeta za mlade Josip Jagodar najavio je četvrtu točku dnevnog reda uz napomenu da je u svrhu dodatne rasprave o prijedlogu Poslovnika, a potom i glasovanje o istome, za svakog član pripremljen tiskani primjerak Poslovnika. Predsjednik Savjeta za mlade Josip Jagodar istaknuo je da su u predviđenom roku dostavljene slijedeće primjedbe i prijedlozi za izmjenu Poslovnika:

Predstavnik Ureda predsjednika Vlade RH. g. Tomislav Leko predložio je:

Izmjenu članka 6. stavka 3**.** na način da se dodatno precizira da će se teme koje predlažu članovi Savjeta raspraviti na prvoj idućoj sjednici Savjeta ako ne postoji dovoljno informacija na sjednici na kojoj se ista predlaže. Predloženo je da se prijedlog g. Tomislava Leke prihvati te je potom jednoglasno prihvaćena izmjena članka 6. na način da će se isto definirati u novom 4 stavku članka 6.

G. Tomislav Leko predložio je dodavanje novog stavka 2. u članku 12., a predloženo je da se prijedlog g. Tomislava Leke prihvati uz dopunu. Nakon kratke rasprave predsjednik Savjeta za mlade Josip Jagodar dao je prijedlog na usvajanje i isti je usvojen jednoglasno.

Vezano uz prijedlog g. Tomislava Leke o izmjeni članka 18. na način da se definira rok za usuglašavanje teksta zapisnika, isti prijedlog nije usvojen uz pojašnjenje da je predloženim člankom već navedeno razdoblje usuglašavanja zapisnika (vrijeme između dvije sjednice) propisano.

G. Božidar Nikša Tarabić predložio je sljedeće izmjene:

Izmjenu članka 19. stavka 2. na sljedeći način:

*Savjet i/ili predsjednik Savjeta će se pisanim putem očitovati o svakom prijedlogu i predstavci čiji se sadržaj odnosi na djelokrug rada Savjeta i koje su Savjetu uputili udruge mladih i za mlade u roku od tri mjeseca od primitka predstavke ako ocijeni da nije potrebno posebno postupanje po prijedlozima i predstavkama organizacija civilnog društva.*

Predloženo je da se izmjena djelomično prihvati jer se predsjednik Savjeta ne može bez prethodne suglasnosti svih članova/ica očitovati o pojedinom zaprimljenom prijedlogu ili predstavci.

G. Božidar Nikša Tarabić predložio je novi stavak 3.

*Prijedlozi i predstavke se Savjetu podnose pisanim putem na: Adresa ili elektroničkom poštom na: Adresa.*

Predloženo je da se prijedlog prihvati.

Nakon kratke rasprave predsjednik Savjeta g. Josip Jagodar dao je prijedloge na usvajanje, prihvaćena je djelomična izmjena stavka 2. u članku 19. i to jednoglasno i dopuna članka 19. sa novim stavkom 3. također jednoglasno.

G. Božidar Nikša Tarabić predložio je sljedeće izmjene:

Dopunu članka 20. u stavku 3. Predloženo je da se prijedlog ne prihvati jer se javnost o radu Savjeta obavještava isključivo putem službenih kanala.

Isto tako g. Božidar Nikša Tarabić predložio je novi stavak 3. u članku 21. i predloženo je da se prijedlog prihvati.

Vezano za prijedlog za izmjenom stavka 4. u članku 21., predloženo je da se prijedlog ne prihvati.

Predsjednik Savjeta Josip Jagodar dao je prijedlog na glasovanje i uz dvoje suzdržanih članova izglasano je da stavak 4. u članku 21. ostane nepromijenjen.

Vezano uz prijedlog Božidara Nikše Tarabića za izmjenom stavka 5. i stavka 8. u članku 21. predloženo je da se prijedlozi prihvate. Predsjednik Savjeta Josip Jagodar dao je prijedloge na glasovanje i oba prijedloga su usvojena jednoglasno.

Vezano za članak 22. dr.sc. Sanja Žaja Vrbica predložila je da se razmotri mogućnost plaćanja avionske karte za članove i zamjenike članova koji putuju iz Dubrovnika. Predloženo je, uz obrazloženje, da se u članku 22. stavak 2. dopuni.

G. Tomislav Leko predložio je izmjene u članku 22. stavku 1. Uz obrazloženje da je navedeno već određeno u stavku 2. i 3. istog članka, predloženo je da se prijedlog g. Tomislava Leke ne prihvati.

Nakon kratke rasprave odlučeno je da se stavak 2. u članku 22. izbriše jer će predlagatelj, Središnji državni ured za demografiju i mlade, donijeti posebnu Odluku o naknadi troškova nastalih sudjelovanjem u aktivnostima rada Savjeta.

Vezano za stavak 4. članka 22. odlučeno je da se prihvati nadopuna na slijedeći način: *Proračunska sredstva za rad radnih skupina Savjeta planiraju se na razini Središnjeg državnog ureda.*

Gđa Danijela Žagar predložila je sljedeće izmjene:

*U svezi prijedloga Poslovnika o radu Savjeta za mlade mišljenja sam da je nužno potrebno definirati razloge za opravdani izostanak člana, barem kroz nekoliko primjera, jer općenita odredba članka 6. ne osigurava transparentno postupanje. Naime, dalje kroz odredbe članka 8. odlučuje se o statusu člana zbog neizvršavanja svojih obveza, između ostalog i zbog nedolaska na zakazanu Sjednicu, a da pri tome nisu poznate okolnosti pod kojima isti može opravdano izostati.*

Nakon kratke rasprave konstatirano je da je članovima/icama i zamjenicima članova/ica Savjeta za mlade obveza javiti ako se ne može doći na sjednicu Savjeta kako je i definirano u članku 6. stavak 2.

**Ad.5.) Usvajanje Poslovnika o radu Savjeta za mlade**

Nakon rasprave o prijedlozima, nadopunama i izmjenama Poslovnika o radu Savjeta, predsjednik Savjeta g. Josip Jagodar dao je na usvajanje prijedlog Poslovnika s usvojenim izmjenama te je Poslovnik prihvaćen jednoglasno.

**Ad.6.) Razno**

Predsjednik Savjeta za mlade najavio je šestu točku dnevnog reda i pozvao sve prisutne da daju svoje prijedloge za raspravu. Upućeno je pitanje gđi Valentini Cesar vezano za Nacionalni Program za mlade i u kojem je statusu. Gđa Valentina Cesar odgovorila je da je osnovana Radne skupine za izradu Nacionalnog Programa za mlade.

Tajnica Savjeta gđa Ivana Akmadžić dala je kratke upute članovima/icama i zamjenicima članova/ica o načinu na koji će se izvršiti povrat putnih troškova za dolazak na sjednice Savjeta.

Predsjednik Savjeta g. Josip Jagodar potom je zahvalio svima na sudjelovanju i završio sjednicu.

**Zapisnik sastavila**

**Ivana Akmadžić**

**PREDSJEDNIK SAVJETA ZA MLADE**

 **VLADE REPUBLIKE HRVATSKE**

 **dr.sc. Josip Jagodar**

**KLASA: 230-02/1/21-01/3**

**URBROJ: 519-04-1/3-21-16**

**Zagreb, 17. studenoga 2021.**